**TUKUMA NOVADA DOME**

Reģistrācijas Nr.90000050975

Talsu iela 4, Tukums, Tukuma novads, LV-3101

Tālrunis 63122707, mobilais tālrunis 26603299, 29288876

[www.tukums.lv](http://www.tukums.lv) e-pasts: [pasts@tukums.lv](mailto:pasts@tukums.lv)

|  |
| --- |
|  |

**L Ē M U M S**

Tukumā

2023. gada 28. decembrī Nr. TND/23/757

(prot. Nr. 21, 8. §)

**Par Tukuma novada jaunatnes politikas**

**attīstības stratēģijas apstiprināšanu**

Tukuma novada Izglītības pārvalde īsteno pašvaldības funkciju jaunatnes jomā. Saskaņā ar Tukuma novada Izglītības pārvaldes nolikuma (Tukuma novada domē apstiprināts 2023. gada 29. jūnijā, prot. Nr. 8, 3. §) 9.56. un 9.57. apakšpunktu Tukuma novada Izglītības pārvaldes uzdevums ir realizēt valsts jaunatnes politiku un attīstīt vienotu jaunatnes jautājumu koordinēšanu pašvaldībā.

Ar Tukuma novada domes 2022. gada 28. decembra lēmumu “Par Tukuma novada jaunatnes politikas attīstības stratēģijas izstrādes uzsākšanu” (prot. Nr. 21, 22. §) nolemts, ka tiek uzsākta Tukuma novada jaunatnes politikas attīstības stratēģijas izstrāde (turpmāk – Stratēģija). Stratēģijas izstrādei izveidota Stratēģijas izstrādes darba grupa, kuras sastāvā iekļautas personas, kas saistītas ar jaunatnes jomu. Stratēģijas izstrādes procesā norisinājušās vairākas Stratēģijas izstrādes darba grupas sanāksmes, organizētas jauniešu fokusgrupas, Tukuma novada Izglītības pārvaldes Jaunatnes lietu speciālists viesojies jauniešu centros un pagastu pārvaldēs, izzinājis to vajadzības un iespējas jaunatnes jomā, kā arī veikta aptauja un organizēts forums jauniešiem. Saskaņā ar Tukuma novada domes 2023. gada 27. jūnija lēmumu Nr. TND/23/435 “Par grozījumu Tukuma novada domes 2022. gada 28. decembra lēmumā “Par Tukuma novada jaunatnes politikas attīstības stratēģijas izstrādes uzsākšanu” (prot. Nr. 21, 22. §)” (prot. Nr. 9, 17. §) Stratēģijas izstrādes termiņš noteikts 2023. gada 28. decembris.

Ņemot vērā minēto un pamatojoties uz Jaunatnes likuma 5. panta pirmo daļu, kas paredz, ka pašvaldība plāno darbu ar jaunatni, izstrādājot pašvaldības jaunatnes politikas attīstības plānošanas dokumentus,un Pašvaldību likuma 10. panta pirmās daļas 3. punktu, kurā noteikts, ka dome ir tiesīga izlemt ikvienu pašvaldības kompetences jautājumu, turklāt tikai domes kompetencē ir apstiprināt pašvaldības attīstības plānošanas dokumentus, Tukuma novada dome nolemj:

1. apstiprināt Tukuma novada jaunatnes politikas attīstības stratēģiju 2024.–2027. gadam (pielikumā),

2. uzdot Tukuma novada Izglītības pārvaldes jaunatnes lietu speciālistam veikt Tukuma novada jaunatnes politikas attīstības stratēģijas 2024.–2027. gadam ieviešanas uzraudzību, organizēt regulāru izvērtēšanu un nodrošināt izvērtējuma ziņojuma iesniegšanu Tukuma novada domē līdz kārtējā gada 1. decembrim,

3. uzdot Sabiedrisko attiecību un mārketinga nodaļai publicēt Tukuma novada jaunatnes politikas attīstības stratēģiju 2024.-2027. gadam pašvaldības tīmekļvietnē [www.tukums.lv](http://www.tukums.lv).

Domes priekšsēdētājs G. Važa